มติกำนันผู้ใหญ่บ้านค้านแนวทาง กปปส. ขอสุเทพอย่าเรียกตัวเองว่า กำนัน
23 ธ.ค. 2556รายงานว่า กำนัน ผู้ใหญ่บ้าน ผู้ช่วยผู้ใหญ่บ้าน สารวัตรกำนัน แพทย์ประจำตำบล ประมาณ 200 คน รวมตัวกันยื่นหนังสือ ที่ศาลากลางจังหวัดสิงห์บุรี ในวันนี้ (23ธ.ค.) เพื่อแสดงเจตนารมณ์คัดค้านแนวทางของ กปปส. ที่นำโดยนายสุเทพ เทือกสุบรรณ เลขาธิการ กปปส. ตามมติที่ประชุมสมาคมกำนันผู้ใหญ่บ้านแห่งประเทศไทย วันที่ 12 ธันวาคม ที่จังหวัดเพชรบูรณ์ พร้อมสนับสนุนให้มีการเลือกตั้งในวันที่ 2 กุมภาพันธ์ 2557 ต่อไป โดยมีนายณรงค์ อ่อนสอาด รองผู้ว่าราชการจังหวัดสิงห์บุรี มารับหนังสือแทนโดยข้อเรียกร้องที่ยื่นตามหนังสือ เป็นข้อเรียกร้องตามมติของสมาคมกำนันผู้ใหญ่บ้านแห่งประเทศไทย ที่ไม่เห็นด้วยกับ กปปส. ที่จะให้มีการเลือกตั้งผู้ว่าราชการจังหวัดทั่วประเทศ เพราะหากมีการยุบผู้ว่าราชการจังหวัดก็อาจส่งผลให้ตำแหน่งกำนันผู้ใหญ่บ้านนั้นถูกยุบไปด้วยรวมทั้งการกระทำของนายสุเทพ ที่แต่งตั้งตัวเองในการออกคำสั่งต่างๆ เช่นสั่งให้หัวหน้าส่วนราชการไปรายงานตัวกับนายสุเทพ รวมถึงการแต่งตั้งตำรวจเป็นเจ้าหน้าที่รักษาความปลอดภัยระดับตำบล โดยให้กำนันและผู้ใหญ่บ้านเป็นหัวหน้า ขึ้นตรงกับนายกองค์การบริหารส่วนตำบลแต่ละแห่ง พร้อมเรียกร้องให้นายสุเทพ อย่าใช้คำว่า กำนัน แทนชื่อตังเอง เพราะตำแหน่งกำนันเป็นตำแหน่งที่ต้องยึดมั่นในการปกครองระบอบประชาธิปไตยและมีคุณธรรมถึงแม้ว่านายสุเทพจะเคยดำรงตำแหน่งกำนันก็จริง แต่ระหว่างการดำรงตำแหน่งกำนันของนายสุเทพ เป็นเพียงระยะสั้นๆ และระหว่างดำรงตำแหน่งกำนัน นายสุเทพก็ไม่เคยได้รับรางวัลอะไรเลย
มติที่ประชุมสมาคมกำนันผู้ใหญ่บ้านแห่งประเทศไทยคัดค้านแนวทางของ กปปส. พร้อมเรียกร้องไม่ให้ สุเทพ ใช้คำว่า กำนัน แทนชื่อตัวเอง เพราะตำแหน่งกำนันเป็นตำแหน่งที่ต้องยึดมั่นระบอบประชาธิปไตยและมีคุณธรรม
กปปส.,การปกครองท้องที่,กำนัน,ข้าราชการ,ผู้ช่วยผู้ใหญ่บ้าน,ผู้ใหญ่บ้าน,ลุงกำนัน,สารวัตรกำนัน,สุเทพ เทือกสุบรรณ,แพทย์ประจำตำบล